1 Petro 2 | Baiblo ɔ Ngɛ Intanɛti ɔ Nɔ | New World Translation\nNyɛ ha nɛ munyu ɔ nɛ jlo nyɛ (1-3)\nTɛhi nɛ a hɛ ngɛ nɛ a kɛ ma mumi mi we (4-10)\nSi himi ngɛ je ɔ mi kaa ma se bi (11, 12)\nHe nɛ a kɛ woɔ nɔ ko sisi bɔ nɛ sa (13-25)\nKristo, nɔ hyɛmi nɔ́ kɛ ha wɔ (21)\n2 Lɔ ɔ he ɔ, nyɛ je yayamihi tsuo, kɛ nɔ sisimi kɛ osato kɛ hɛkɔ kɛ nɔ he munyu yayami tumi tsuo kɛ je nyɛ he. 2 Nyɛ ha nɛ munyu ɔ nyɔ nyu nɛ a futuu we mi* ɔ nɛ jlo nyɛ kaa bimwɔwi nɛ a fɔ mɛ ehe, konɛ kɛ gu lɔ ɔ nɔ ɔ, nyɛɛ wa kɛ su yi wami hemi he, 3 ke ji kaa nyɛ sa nyɛ nya* nɛ nyɛ na kaa Nyɔmtsɛ ɔ mi mi jɔ ɔ. 4 Be mi nɛ nyɛ baa nɔ nɛ e ji tɛ nɛ e hɛ ngɛ nɛ adesahi kua lɛ, se Mawu hla lɛ kaa nɔ́ ko nɛ e he jua wa a ngɔ ɔ, 5 nyɛ nitsɛmɛ hu nyɛ ngɛ kaa tɛhi nɛ a hɛ ngɛ, nɛ a ngɛ nyɛ fiae kɛ ngɛ mumi mi we mae konɛ nyɛɛ pee osɔfohi a kuu klɔuklɔu bɔ nɛ pee nɛ nyɛɛ sã mumi mi afɔlehi nɛ Mawu kplɛɛ nɔ kɛ gu Yesu Kristo nɔ. 6 Ejakaa a de ngɛ Ngmami ɔ mi ke: “Hyɛ! i ngɛ tɛ nɛ a hla ko toe ngɛ Zion, sisi tomi kɔ̃ nya tɛ nɛ he jua wa, nɛ nɔ ko be nɛ ke e he lɛ ye ɔ nɛ e nine maa nyɛ si* ligbi ko ligbi ko.” 7 Enɛ ɔ he ɔ, nyɛ nɛ e he jua wa kɛ ha, ejakaa nyɛ ji nihi nɛ nyɛ he ye; se kɛ ha ni nɛmɛ nɛ a he we yi ɔ lɛɛ, “tɛ ɔ nɛ tsu mali ɔmɛ kua a, lɔ ɔ lɛ ba pee kɔ̃ nya tɛ titli”* 8 kɛ “tɛmi tɛ ko kɛ nane tɔ̃tɔ̃mi tɛ sa ko” ɔ nɛ. A nane ngɛ tɔ̃tɔ̃e, ejakaa a yi munyu ɔ nɔ. Jã nɛ a to ngɔ ha mɛ. 9 Se nyɛɛ lɛɛ nyɛ ji Nɔ nɛ e tsɛ nyɛ kɛ je diblii mi kɛ ba e la nɛ ngɛ nyakpɛ ɔ he ɔ “wɛtso nɛ e hla, odehe osɔfohi, je ma klɔuklɔu, nihi nɛ e ngɔ mɛ kɛ pee e nihi titli kaa e sa nɛ nyɛɛ jaje e we agboje* ɔ ngɛ he fɛɛ he.” 10 Be ko nɛ be ɔ, jinɛ pi ma ko ji nyɛ, se amlɔ nɛ ɔ, nyɛ ji Mawu we bi; be ko nɛ be ɔ, jinɛ a nɛ nyɛ mɔbɔ, se amlɔ nɛ ɔ lɛɛ a na nyɛ mɔbɔ. 11 Nihi nɛ i suɔ, i ngɛ nyɛ he wami woe kaa akɛnɛ nyɛ ji nibwɔhi kɛ ma se bi he je ɔ, nyɛɛ ya nɔ nɛ nyɛɛ hi nyɛ he yue ngɛ he lo ɔ we akɔnɔ ɔmɛ nɛ a kɛ nyɛ* ngɛ ta hwue ɔmɛ a he. 12 Nyɛɛ ya nɔ nɛ nyɛɛ ba nyɛ je mi saminya ngɛ je ma amɛ a kpɛti, konɛ ke a po nyɛ nya kaa nyɛ ji yayami peeli ɔ, a na nyɛ ní tsumi kpakpa amɛ, konɛ kɛ gu lɔ ɔ nɔ ɔ, a wo Mawu hɛ mi nyami ngɛ e níhi a mi hyɛmi ligbi ɔ nɔ. 13 Nyɔmtsɛ ɔ he je ɔ, nyɛɛ ngɔ nyɛ he kɛ wo adesa blɔ nya tomi fɛɛ adesa blɔ nya tomi* sisi, matsɛ nɛ e nɔ kuɔ jio, 14 amlaalohi nɛ e tsɔ mɛ kaa a ya gbla yayami peeli a tue, se a je ni nɛmɛ nɛ a peeɔ nɔ́ kpakpa a yi jio. 15 Ejakaa Mawu suɔmi nya ní ji kaa ke nyɛ peeɔ nɔ́ kpakpa a, nyɛ ma ha nɛ nihi nɛ a susuu we nɔ́ he nɛ a tuɔ munyu kɛkɛ ɔ nɛ a ma a nya.* 16 Nyɛɛ pee kaa nihi nɛ a ye a he, nyɛ ko ngɔ nyɛ he yemi ɔ kɛ pee nɔ́ nɛ nyɛ maa laa ngɔ wo se* kɛ hi yayami pee, mohu ɔ, kaa Mawu nyɔguɛhi. 17 Nyɛɛ bu nimli slɔɔtohi tsuo, nyɛɛ suɔ nyɛmimɛ a kuu ɔ tsuo,* nyɛɛ ye Mawu gbeye, nyɛɛ bu matsɛ ɔ. 18 Ha nɛ sɔmɔli nɛ a ba a he si kɛ ha a nyɔmtsɛmɛ* kɛ gbeye yemi nɛ sa tsuo, pi kɛ ha nimli kpakpahi kɛ ni nɛmɛ nɛ a nuɔ nɔ́ sisi ɔ pɛ, se mohu kɛ ha ni nɛmɛ nɛ a hɛ mi sami yee ɔ hulɔ. 19 Ejakaa e hi kaa nɔ ko ma fĩ si ngɛ haomihi* kɛ amanehluhi nɛ sɛ mi ngɛ he nile nɛ e ngɛ ngɛ Mawu blɔ fa mi ɔ he je. 20 Ejakaa ke nyɛ ngɛ yayami pee nɛ a ngɛ nyɛ kongoe nɛ nyɛ fĩɔ si ngɛ mi ɔ, mɛni se nami lɛ ngɛ he? Se ke nyɛ fĩɔ si ngɛ amanehlu mi ngɛ nɔ́ kpakpa nɛ nyɛ ngɛ pee ɔ he ɔ, lɔ ɔ saa Mawu hɛ mi. 21 Ngɛ anɔkuale mi ɔ, blɔ nɛ ɔ nɔ nɛ a tsɛ nyɛ kɛ ba a nɛ, ejakaa Kristo po na amanehlu ha nyɛ, nɛ e si nɔ hyɛmi nɔ́ ha nyɛ konɛ nyɛɛ nyɛɛ e nane mami he ɔmɛ a se haa. 22 E pee we yayami ko, nɛ jã kɛ̃ nɛ sisimi munyu ko hu ji e nya hyɛ. 23 Benɛ a ngɛ lɛ jɛe* ɔ, e jɛ we nɔ ko* kɛ tui nane mi. Benɛ e ngɛ amanehlu nae ɔ, e wui nɔ ko he gbeye, se mohu e tu e he kɛ wo Nɔ nɛ e kojoɔ ngɛ dami mi ɔ dɛ mi. 24 Lɛ nitsɛ e tloo wa he yayami ɔmɛ ngɛ lɛ nitsɛ e nɔmlɔ tso ɔ mi ngɛ sɛumi tso* ɔ nɔ, konɛ wa gbo kɛ ha yayamihi* nɛ waa hi wami mi kɛ ha dami. Nɛ “a gu e pa amɛ a nɔ kɛ tsa nyɛ.” 25 Ejakaa nyɛ ngɛ kaa jijɔhi nɛ a ngɛ laae, se amlɔ nɛ ɔ, nyɛ kpale kɛ ba to nɔ hyɛlɔ ɔ kɛ nyɛ susumahi* a nɔ hyɛlɔ ɔ ngɔ.\n^ Aloo “e mi tsɔ.”\n^ Aloo “kpa si.”\n^ Hela, “zo maa gbe lɛ.”\n^ Hela, “su ɔmɛ,” nɛ ji, e su kɛ e ní peepee kpakpa amɛ.\n^ Aloo “nyɛ susumahi.”\n^ Hela, “adesa nibɔ ní.”\n^ Aloo “nyɛ maa fĩ nihi nɛ susuu we nɔ́ he nɛ a tuɔ munyu kɛkɛ ɔmɛ a nya.”\n^ Aloo “nɔ́ nɛ nyɛɛ kɛ ma je nyɛ nya.”\n^ Hela, “nyɛmi peemi ɔ.”\n^ Hela, “a ngɔ a he kɛ wo a nyɔmtsɛmɛ a sisi.”\n^ Aloo “nɔ́ nami; nɔ́ yeeyee.”\n^ Aloo “ní tsuaae.”\n^ Aloo “tsuaa we nɔ ko ní.”\n^ Aloo “ngɛ tso ɔ nɔ.”\n^ Aloo “waa kɛ yayami nɛ gbe nya.”\n^ Aloo “wamihi.”